Jtem wetet werdijge here her meijsster Pawel, dat to mij qwam Peter wan Aken; he was wol xiiij dage to Danke gewesst vnd sede mij wan ijwer genaden gode nacht vnd sede mij ok wan mijnem sone; so bat ijk en to gasste; so hadde ijk (em) mijt em wele wort vnd drwcken goden wijn. So sende ijk ijwer genaden j ferndel sere gode rommenije vnd j achtende sere got basstert; drijnket wme mijnen wijllen vnd latet ijw nijcht wor smaden; so hadde ijk jw gescheppet ij sach hoppen; so sprach mij Peter wan Aken, dat ijk jw noch ij sache hoppen senden solde, gij hadden en wol behoff; so scheppede ijk em noch ij sache, de wegen iij scheppwnt myn ij lijsspwnt, dat schijppwnt x [mark]. Lewe here, hebbe gij en nijcht behoff, so latet en man Peter Wije man worchoppen: ok loffet mij sere grot Peter wan Aken, dat he en wol hohere wijl to worchoppen vnd wijl mij wedder felle wark dar wor choppen vnd tran wat se denne besst chrijgen chonen, man latet en nijcht lijggen; tor fracht wan dem sakke [½] [mark], ijs ij [mark]. Jtem ok ijs mij Peter wan Aken j sach hoppen schwldijch; he loffet mij mijt den ersten to sendende ffelle wor dat gelt, ijs – xvii[½] [mark]. Werdyge lewe here, sendet mij ok Hans to hws, mij ijs geseckt wo sere he ber drijnket; dat ijs mij let; Hwndert dwsent goder nacht. Gescreuen vp Marien dach so se ijn dat gebijrge gijnk etc. Hans Chonnert.